‘Mandela op lewensondersteuning’Oud-president Nelson Mandela Oudpresident Nelson Mandela is aan lewensondersteunende masjiene gekoppel, het ’n lid van die familie Woensdag gesê, terwyl president Jacob Zuma ŉ beplande besoek aan Mosambiek afgelas het. “Ja, hy gebruik masjiene om asem te haal,” het Napilisi Mandela aan AFP gesê na hy Madiba in die hospitaal besoek het. “Dis sleg, maar wat kan ons doen?” Die presidensie het intussen Woensdag in ŉ verklaring aangekondig dat Zuma sy beplande besoek aan Mosambiek afgelas het aangesien Mandela steeds in ŉ “kritieke toestand” is. Zuma en Nosiviwe Mapisa-Nqakula, minister van verdediging, het Mandela laat gisteraand in die hospitaal besoek. Mandela se eksvrou Winnie Madikizela-Mandela en sy oudste dogter Makaziwe het hom ook laat gistermiddag besoek. Winnie en Makaziwe het Mandela ook vroeër die dag besoek saam met sy kleinkinders Ndaba en Ndileka. Mandela se vrou Graça Machel is na bewering heeltyd aan sy sy. Talle mense stroom intussen steeds na die Medi-Clinic Harthospitaal waar Mandela behandel word. Die ingang na die hospitaal in Celliers-straat is intussen steeds deur die polisie afgesper met slegs joernaliste en mense wat in die area woon wat toegelaat word om met hul motors die area binne te kom.